Sunniva Gylver

Sunniva Gylver (født 1967) er en norsk luthersk prest som har vært biskop i Oslo bispedømme siden 2025.  

Ved siden å virke som prest i Den norske kirke har Gylver tidligere ledet flere livssynsprogrammer på TV og utgitt flere bøker.

 Liv og virke 
 Bakgrunn
Hun er født i Danmark av dansk-norske foreldre, og oppvokst i Oslo. 

Hun ble utdannet teolog ved Menighetsfakultetet (cand.theol. 1995) og har i tillegg mellomfag i sosiologi.

 Prest 
Gylver begynte yrkeskarrieren som ungdomsprest i Røa og Voksen (1996–1997) og var deretter studentprest ved Høgskolen i Oslo (1997–2003). Hun ble ansatt kapellan i Grønland menighet i Oslo Domprosti i 2003. 

I 2006 ble hun den første kvinnelege presten til å tale i en norsk moské.

Da hun ble utnevnt til biskop i Oslo, var hun sogneprest i Fagerborg kirke.

 Biskop 
Den 5. desember 2024 ble hun valgt som ny biskop i Oslo bispedømme. Gylver ble vigslet 23. februar 2025 med kong Harald til stede.

 Programleder, skribent og forfatter 
I 1996 ledet hun livssynsprogrammet Nåde den som tror på TV 2. Hun fikk programlederoppdraget på bakgrunn av at hun ble intervjuet i første sesong av programmet. Da gjorde hun så sterkt inntrykk på medprogramleder Espen Sletner at han tilbød henne jobb da programleder Per Anders Nordengen fikk andre oppgaver. Hun ledet ytterligere to livssynsserier, ett på TV 2 og ett på NRK. 

Hun har vært stipendiat ved MF vitenskapelig høyskole siden 2013 og har vært ansatt som universitetslektor samme sted.  

Gylver var redaktør for bladet Luthersk Kirketidende fra 2005 til 2014 og vært spaltist i Aftenposten, Vårt Land og ukebladet Familien.

 Familie 
Sunniva Gylver giftet seg i 1988 med kunstner (gipsstøper) Lars Kristian Gylver (1966–2021). De fikk tre barn, blant dem miljøverneren Gina Gylver.

 Bibliografi 
 2000: Åpen himmel
 2006: De store ordene – medforfatter
 2007: Kunsten å bruke følelser – medforfatter
 2009: Søndager med Sunniva
 2019: Tro på tvers – medforfatter
 2022: Midt i alt som er, Kagge forlag
 2024: Himmel på jord. Tanker for julen, Kagge forlag – illustrert av Anne Kristin Hagesæther

 TV 
Gylver har vært programleder for flere TV-produksjoner:
 1996: Nåde den som tror (livssynsserie), TV 2
 1997: Deilig er jorden (livssynsserie), TV 2
 1999: Kassa blanka (livssynsserie), NRK

 Referanser 

 Eksterne lenker 






Kategori:Norske lutherske prester
Kategori:Norske lutherske biskoper
Kategori:Norske sakprosaforfattere
Kategori:Norske TV-programledere
Kategori:Programledere for TV 2
Kategori:Programledere for NRK TV
Kategori:Vinnere av Petter Dass-prisen
Kategori:Personer fra Oslo